
Text rozhodnutia
Súd: Krajský súd Banská Bystrica Spisová značka: 11Co/295/2018 Identifikačné číslo súdneho spisu: 6918201481 Dátum vydania rozhodnutia: 29. 10. 2018 Meno a priezvisko sudcu, VSÚ: JUDr. Jana Halušková ECLI: ECLI:SK:KSBB:2018:6918201481.2 Uznesenie Krajský súd v Banskej Bystrici v senáte zloženom z predsedníčky senátu JUDr. Jany Haluškovej a sudcov JUDr. Renáty Deákovej a JUDr. Jozefa Zlochu, v spore žalobcu Poštová banka, a. s., so sídlom Dvořákovo nábrežie 4, 811 02 Bratislava, zastúpeného Advokátskou kanceláriou JUDr. Veronika Kubriková, PhD., so sídlom Martinčekova 13, 821 01 Bratislava, IČO: 50 361 368, proti žalovanej H. H., nar. XX.XX.XXXX, trvalým pobytom T.. Š. M. S. XXXX/X, XXX XX M. G., o zaplatenie 4.550,70 eur s príslušenstvom, o pokračovaní v konaní s právnym nástupcom žalobcu takto r o z h o d o l : Na miesto žalobcu Poštová banka, a. s., so sídlom Dvořákovo nábrežie 4, 811 02 Bratislava, IČO: 31 340 890 vstupuje BENCONT COLLECTION, a. s., so sídlom Vajnorská 100/A, 831 04 Bratislava, IČO: 47 967 692. o d ô v o d n e n i e : 1. Okresný súd Rimavská Sobota (ďalej len „okresný súd“, resp. „súd prvej inštancie“) rozsudkom č. k. 9Csp/47/2018 - 49 zo dňa 11.06.2018 zastavil konanie v časti zaplatenia 565,- eur (prvý výrok), žalobu zamietol (druhý výrok) a rozhodol, že žalovanému sa voči žalobcovi právo na náhradu trov konania nepriznáva (tretí výrok). Predmetom konania je plnenie z úverovej zmluvy č. 8047895287. Proti rozsudku okresného súdu žalobca podal v zákonnej lehote odvolanie. 2. Podaním doručeným okresnému súdu dňa 22.08.2018 žalobca navrhol zmenu žalobcu v zmysle § 80 ods. 1 Civilného sporového poriadku (ďalej aj „C.s.p.) v dôsledku postúpenia pohľadávky zmluvou o postúpení pohľadávok zo dňa 20.06.2018. 3. Podľa ustanovenia § 80 ods. 1 Civilného sporového poriadku ak po začatí konania nastala právna skutočnosť, s ktorou sa spája prevod alebo prechod práv alebo povinností, o ktorých sa koná, môže žalobca navrhnúť, aby do konania na jeho miesto alebo na miesto žalovaného vstúpil ten, na koho boli tieto práva alebo povinnosti prevedené alebo na koho prešli. 4. Podľa ustanovenia § 80 ods. 2 Civilného sporového poriadku súd vyhovie návrhu podľa odseku 1, ak sa preukáže, že po začatí konania došlo k prevodu alebo prechodu práva alebo povinnosti, a ak s tým súhlasí ten, kto má vstúpiť na miesto žalobcu. Právne účinky spojené s podaním žaloby zostávajú zachované. 5. Podľa ustanovenia § 80 ods. 3 Civilného sporového poriadku ten, kto vstupuje do konania, prijíma stav konania ku dňu jeho vstupu. 6. Odvolací súd zo zmluvy o postúpení pohľadávok č. I/2018 zistil, že bola uzatvorená dňa 20.06.2018 medzi postupcom Poštová banka, a.s., Bratislava a postupníkom BENCONT COLLECTION, a.s., Bratislava. Jej predmetom je záväzok postupcu postúpiť na postupníka pohľadávky špecifikované v prílohe č. 1, ktorá tvorí neoddeliteľnú súčasť tejto zmluvy, záväzok postupníka zaplatiť postupcovi za postúpenie pohľadávok odplatu, ako aj úprava práv a povinností zmluvných strán. Z fotokópie časti prílohy k zmluve o postúpení pohľadávok vyplýva, že medzi postupovanými pohľadávkami je aj pohľadávka voči žalovanej (označenej osobnými údajmi vrátane rodného čísla) zo zmluvy č. 8047895287, ktorej istina je vo výške 4.550,70 eur. 7. Postupník so svojím vstupom do konania na strane žalobcu súhlasil písomnosťou zo dňa 15.08.2018. 8. Pretože počas odvolacieho konania, pred jeho právoplatným skončením, došlo k prevodu pohľadávky tvoriacej predmet súdneho konania, odvolací súd po splnení podmienok daných v § 80 C.s.p. rozhodol o zmene strany sporu na strane žalobcu tak, ako je uvedené v enunciáte tohto uznesenia. 9. Toto rozhodnutie bolo prijaté senátom Krajského súdu v Banskej Bystrici, ako súdu odvolacieho, pomerom hlasov 3 : 0 (§ 393 ods. 2 veta posledná C.s.p.). Toto rozhodnutie bolo prijaté senátom Krajského súdu v Banskej Bystrici, ako súdu odvolacieho, pomerom hlasov 3 : 0 (§ 393 ods. 2 veta posledná C.s.p.). Poučenie: Proti tomuto uzneseniu odvolanie nie je prípustné.

